EUROOPAN UNIONIN VIRKAMIESTUOMIOISTUIMEN ENSIMMÄISEN JAOSTON PUHEENJOHTAJAN MÄÄRÄYS

12 päivänä tammikuuta 2015

Asia F‑49/14

DQ ym.

vastaan

Euroopan parlamentti

Kanteen peruuttaminen – Asian poistaminen rekisteristä – Työjärjestyksen 103 artiklan 5 kohta – Oikeudenkäyntikulujen kohdentaminen – Vastaajan velvoittaminen oikeudenkäyntikulujen korvaamiseen

Aihe: SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa DQ ja muut kantajat, joiden nimet, jotka on muutettu nimettömyyden takaavaan muotoon, mainitaan liitteessä, vaativat virkamiestuomioistuinta kumoamaan Euroopan parlamentin päätöksen, jonka päiväys on tuntematon ja jossa tämän toimielimen ”Tulkkaus- ja konferenssitoiminnan” pääosaston (PO) tulkkaustoiminnan osaston johtaja (jäljempänä johtaja) nimetään heidän ensimmäiseksi arvioijakseen vuotta 2013 koskevalle vuoden 2014 arviointikierrokselle (jäljempänä vuoden 2014 arviointikierros). Kantajat vaativat virkamiestuomioistuinta myös määräämään, siltä osin kuin on tarpeellista, vuoden 2014 arviointikierroksen keskeyttämisestä ja ”Tulkkaus- ja konferenssitoiminnan” PO:n tulkkaustoiminnan osaston unkarin kielen yksikön (jäljempänä unkarin kielen yksikkö) päällikön ”pidättämisestä välittömästi tehtävistään” sekä toteuttamaan ”toimenpiteitä, joilla voidaan taata [heidän] turvallisuutensa – – työpaikalla ilmoittamalla asiasta toimivaltaiselle turvallisuusyksikölle”.

Ratkaisu: Asia F‑49/14, DQ ym. vastaan parlamentti, poistetaan virkamiestuomioistuimen rekisteristä. Euroopan parlamentti vastaa omista oikeudenkäyntikuluistaan, ja se velvoitetaan myös korvaamaan DQ:lle ja muille kantajille, joiden nimet, jotka on muutettu nimettömyyden takaavaan muotoon, mainitaan liitteessä, tässä asiassa ja asiassa F‑49/14 R aiheutuneet oikeudenkäyntikulut.

Tiivistelmä

Tuomioistuinmenettely – Oikeudenkäyntikulut – Toisen asianosaisen menettelystä johtunut kanteen peruuttaminen

(Henkilöstösääntöjen 24 artikla; virkamiestuomioistuimen työjärjestyksen 103 artiklan 5 kohta)

Työjärjestyksen 103 artiklan 5 kohdan sanamuodon mukaan asianosainen, joka peruuttaa kanteensa, velvoitetaan korvaamaan oikeudenkäyntikulut, jos vastapuoli on tätä vaatinut peruuttamista koskevissa huomautuksissaan. Kanteensa peruuttavan pyynnöstä vastapuoli velvoitetaan kuitenkin korvaamaan oikeudenkäyntikulut, jos se vastapuolen menettelyn vuoksi katsotaan perustelluksi.

Tätä määräystä on sovellettava, kun kanteessa vaaditaan sellaisen päätöksen kumoamista, jolla virkamies nimitetään ensimmäiseksi arvioijaksi ja tämän viimeksi mainitun pidättämistä tehtävistään väitetyn työpaikkakiusaamisen vuoksi, kun vastaajana oleva toimielin on kanteen nostamisen jälkeen hyväksynyt kantajan vaatimukset ja myöntänyt näin ollen hiljaisesti, että jotkut näistä vaatimuksista ovat tietyssä määrin perusteltuja. Kyseisen toimielimen on näin ollen vastattava omista oikeudenkäyntikuluistaan, ja se on velvoitettava korvaamaan kantajalle aiheutuneet oikeudenkäyntikulut.

Kun kantajalla ei ole toimielimen konkreettisten ja loppuun asti saatettujen toimenpiteiden, joilla on tarkoitus pidättää arvioija tehtävistään ja/tai keskeyttää arviointikierros, puuttumisen vuoksi ollut muuta mahdollisuutta kuin kanteen nostaminen oikeuksiensa säilyttämiseksi ja saadakseen nimittävän viranomaisen ryhtymään toimenpiteisiin hänen esittämiensä työpaikkakiusaamista ja sukupuolista häirintää koskevien väitteiden vuoksi, on perusteltua velvoittaa toimielin vastaamaan oikeudenkäyntikuluista, eikä tältä osin se seikka, että kyseessä oleva arviointikierros jatkui puolueettomuuden periaatteen ja kontradiktorisen periaatteen mukaisesti, tee millään tavoin tyhjäksi tätä toteamusta.

(ks. 13 ja 17–19 kohta)